Domán Szongoth

Domán Kristóf Szongoth (s. 8. kesäkuuta 2008 Budapest, Unkari) on unkarilainen jääkiekkoilija, joka edustaa SM-liigajoukkue KooKoota. Hän on pelipaikaltaan keskushyökkääjä. Szongoth pelaa pääasiassa seuran U20-joukkueessa. Hänestä tuli vuoden 2025 MM-kilpailuissa vain 16 vuoden, 11 kuukauden ja kahden päivän ikäisenä nuorin A-sarjan MM-kilpailuissa pelannut pelaaja 76 vuoteen.
Ura.
Seuraura.
Szongothin kasvattajaseura on KSI Budapest, josta hän siirtyi juniorina sittemmin Újpesti TE:hen. Kauden 2022–2023 Szongoth pelasi Újpesti Jégkorong Akadémian U18-joukkueessa. Hän oli joukkueen paras maalintekijä sekä Itävallan U18-sarjassa 12 osumallaan että Unkarin U18-sarjassa seitsemällä osumallaan, kuten myös jälkimmäisenä mainitun sarjan pudotuspeleissä viidellä osumallaan. Szongoth edusti myös Újpestin U15-joukkuetta WHC U15-turnauksessa, jonka maalipörssin hän voitti kahdeksalla osumallaan. Szongoth jakoi myös 16 tehopisteellään turnauksen pistepörssin voiton RB Hockey Academyn Tobias Krestanin kanssa sekä tehotilaston voiton viiden muun pelaajan kanssa lukemalla +7.
Kaudeksi 2023–2024 Szongoth muutti vain 15-vuotiaana Suomeen ja siirtyi KooKoon organisaatioon. Hän pelasi kautensa suurimmaksi osaksi seuran U16-joukkueessa, jonka varakapteenina Szongoth toimi. Hän teki siellä karsintasarjassa ja alemmassa jatkosarjassa peräti 2,3 pisteen ottelukohtaisella keskiarvolla yhteensä 33 ottelussa tehot 49+27=76, joilla Szongoth oli KooKoon paras pistemies ja maalintekijä. Hän pelasi osan kaudestaan myös seuran U18-joukkueessa, jossa Szongoth teki alkusarjassa ja alemmassa jatkosarjassa yhteensä yhdeksässä ottelussa tehot 6+3=9. Ylemmässä karsintasarjassa hän teki yhdeksässä ottelussa tehot 5+3=8, joilla Szongoth oli KooKoon paras pistemies ja maalintekijä.
Elokuussa 2024 Szongoth teki KooKoon kanssa 2+1-vuotisen SM-liigasopimuksen. Hän pelasi kauden 2024–2025 suurimmaksi osaksi seuran U20-joukkueessa, jossa Szongoth teki runkosarjassa 37 ottelussa tehot 9+7=16. Pudotuspeleissä hän pelasi kaksi ottelua ilman tehopisteitä. Szongoth pelasi kauden aikana myös viisi ottelua U18-joukkueessa. Hän ei tehnyt kuitenkaan vielä SM-liigadebyyttiään.
Fargo Force varasi Szongothin 149. pelaajana USHL:n varaustilaisuudessa 2025.
Maajoukkueura.
Szongoth debytoi Unkarin A-maajoukkueessa vain 16-vuotiaana 25. elokuuta 2024 Budapestissa pelatussa harjoitusottelussa Ukrainaa vastaan. Hän teki ottelussa myös ensimmäisen A-maajoukkuemaalinsa. Debyyttinsä jälkeen Szongoth edusti joukkuetta Milanon olympiakisojen 2026 karsinnoissa. Hänet valittiin Unkarin joukkueeseen myös vuoden 2025 MM-kilpailuihin. Tanskan Herningissä pelatussa turnauksen avausottelussa 10. toukokuuta 2025 Saksaa vastaan Szongothista tuli vain 16 vuoden, 11 kuukauden ja kahden päivän ikäisenä nuorin A-sarjan MM-kilpailuissa pelannut pelaaja 76 vuoteen, kun edellisen kerran häntä nuorempana MM-kilpailuissa pelasi Norjan Leif Solheim (16 vuotta, kuusi kuukautta ja 29 päivää) vuonna 1949. Szongoth pelasi turnauksessa seitsemän ottelua ilman tehopisteitä. Yhteensä hän on pelannut 21 A-maaottelua tehopistein 5+6=11.
Szongoth pelasi myös alle 20-vuotiaiden IA-divisioonan MM-kilpailuissa vuonna 2025 sekä alle 18-vuotiaiden IA-divisioonan MM-kilpailuissa vuosina 2024 ja 2025, joista jälkimmäisessä turnauksessa hän oli Unkarin paras pistemies tehoilla 2+3=5. Yhteensä Szongoth on pelannut 11 nuorten ja 34 poikien maaottelua.
Muuta.
Dománin isä Kristóf Szongoth pelasi omalla urallaan puolustajana Unkarin pääsarjatasolla ja hänen äitipuolensa Gyöngyi Szongoth-Szlaby on entinen Unkarin maajoukkuepuolustaja. Domán Szongothin isoisä Gábor pelasi myös Unkarin pääsarjatasolla, kuten myös hänen setänsä Gergely Szongoth. Gergelyn pojat ja Dománin serkut Döme ja Bende pelaavat myös jääkiekkoa. Döme pelaa Saksassa Deutsche Nachwuchsligan ERC Ingolstadtissa ja hän on debytoinut myös Unkarin A-maajoukkueessa. Bende pelaa Saksassa Augsburger EV:n U17-joukkueessa. 
Szongoth on verrannut itseään pelityyliltään Aleksander Barkoviin.